Frá undirritun samningsins árið 2015 . AP / Joe Klamar Evrópusambandsríkin sem eru aðilar að kjarnorkusamningnum við Íran sögðust í dag hafa virkjað ágreiningsákvæði samningsins eftir að Íran dró úr þátttöku sinni . Um er að ræða Bretland , Frakkland og Þýskaland . Íran , ESB , Kína , Rússland , Bandaríkin , Þýskaland , Frakkland og Bretland undirrituðu þennan samning árið 2015 . Hann gengur í meginatriðum út á að takmarka kjarnorkuáætlun Írans gegn afléttingu viðskiptaþvingana . Eftir að Donald Trump Bandaríkjaforseti ákvað að hætta þátttöku og setja viðskiptaþvinganir aftur á hafa samskipti Bandaríkjanna og Írans versnað til muna . Eftir dráp Bandaríkjamanna á írönskum hershöfðingja og eldflaugaárás Írana á bandarískar herstöðvar í Írak er allt á suðupunkti og Íran hefur dregið allverulega úr þátttöku sinni í samningnum . Sérstaklega varðandi takmarkanir á auðgun úrans . Josep Borrell , utanríkismálastjóri ESB , ræddi í dag um ákvörðun Breta , Frakka og Þjóðverja um að virkja þetta ágreiningsákvæði samningsins . Það þýðir að aðildarríkin hafa tvær vikur til þess að leysa úr ágreiningsmálum sem komið hafa upp , það er að segja ákvörðun Írana að hætta að fylgja samningnum eftir . Takist það ekki er hægt að senda deiluna til Öryggisráðs Sameinuðu þjóðanna sem myndi þá greiða atkvæði um að setja þær viðskiptaþvinganir sem felldar voru niður með samningnum aftur á Íran . Það myndi tákna formlegan enda samningsins . Boris Johnson , forsætisráðherra Breta , sagði markmið samningsins , að koma í veg fyrir að Íran fengi kjarnorkuvopn , enn mikilvægt . Fyrst Bandaríkin vilji ekki vera með þurfi að grípa til annarra ráðstafana . Yfirvöld Íran segja Evrópuríkin hins vegar misnota samninginn . Þrátt fyrir það væru Íranar tilbúnir til uppbyggilegra viðræðna um hann .